次韵陳庭藻赴天申燕詩二首  其二
作者：王之望
朝代：宋

paragraphs: 天申上壽開明堂，羣公祝聖多新章。
不論文南山成带礪，要看東海生禾桑。
君恩中臺燕百辟，金罍兕觥雕玉觴。
飯抄香粳雲子白，酒瀉法釀鵝兒黄。
宮衣拜賜近端午，輕疊香羅如雪霜。
功臣彯甲奉朝請，貂冠峩峩來异王。
中興盛事須記述，樂府宜得張文昌。
感寓諸孫今列宿，詩鳴省戶爲時祥。
每逢朝家有慶瑞，輒以篇詠賡休光。
腐儒白首謬通籍，博士一經慚后蒼。
敢陪詩人論風雅，祇與漁父歌滄浪。
昇平頌聲還大手，白傅才力兼諸長。